BCH คาดกำไรไตรมาส1/62 สูงกว่า 300 ลบ. โตทะลัก 40% แนะซื้อเป้า 20.90 บ.
BCH คาดกำไรไตรมาส1/62 สูงกว่า 300 ลบ. โตทะลัก 40% แนะซื้อเป้า 20.90 บ.
29 มี.ค. 2562

บล.ไอร่า ระบุในบทวิเคราะห์วันนี้(29มี.ค.62) บริษัท บางกอก เชน ฮอสปิทอล จำกัด (มหาชน) หรือ BCH  แนวโน้มผลประกอบการ ไตรมาส1/62 เติบโตสูง ทั้งผู้ป่วยเงินสดและประกันสังคม พร้อมคาด World Medical Center สามารถทำกำไรได้ดีต่อเนื่อง หลังผ่านจุดคุ้มทุนเมื่อช่วง 2H61 และคาด ไตรมาส 1/62 รายได้เติบโต ประมาณ 70%เทียบช่วงเดียวกันของปีก่อน คาดมีกำไร 30 ล้านบาท พลิกจากขาดทุน 30 ล้านบาท เมื่อ ไตรมาส1/61
ทางด้านประกันสังคม คาดจำนวนผู้ประกันตน เพิ่มขึ้นประมาณ 78,000 คนจากปีที่ผ่านมา และภายใต้การคำนวณจากค่าเฉลี่ยรายได้ต่อหัว 3,200 บาท เท่ากับงวดไตรมาส 1/61 คิดเป็นรายได้ เพิ่มขึ้น 250 ล้านบาท โดยคาดกำไรจากส่วนนี้ ประมาณ 20 ล้านบาท พร้อมคาดการปรับเงื่อนไขการจ่าย 26 โรคภาระเสี่ยง จะช่วยเพิ่มกำไรใน ไตรมาส1/62 อีกประมาณ 20 ล้านบาท
คาดในระยะสั้นราคาหุ้นได้รับปัจจัยหนุนจากกำไรสุทธิไตรมาส 1/62 ที่คาดอยู่ในระดับสูงกว่า 300 ล้านบาท เติบโตมากกว่า 40%เทียบช่วงเดียวกันของปีก่อน และ 12% เทียบไตรมาสก่อนหน้า เทียบกับ 215 ล้านบาท เมื่อ ไตรมาส1/61 และ 268 ล้านบาท เมื่อไตรมทาส4/61 ประเมินราคาเป้าหมายปี’62 ที่ 20.90 บาท
 